Boodskap vir Vandag | Page 5
Posted on Januarie 3, 2020 Januarie 3, 2020 by adele lombaard
Jesus se menswording word so uitstekend verwoord in hierdie sin wat ek iewers raakgelees het: “The stuff of the earth is also the stuff of God.”
Die wonder en die diepste boodskap van Jesus se menswording is juis dat God ten diepste oral en altyd teenwoordig is, dat Hy sorg, lei, bewaar en verander, juis in die morsigheid van die lewe.
Jesus is nie soos ’n feetjie wat uit die lug neerdaal en blink poeier oor alles uitstrooi en ons lewe in ’n kits perfek en rein en heilig maak nie. Nee, Jesus word mens in al ons mensheid. Hy wys vir ons dat God te midde van ons swakheid en sonde en selfsug en oomblikke van lyding steeds by ons teenwoordig is en in ons lewe werk.
Dat God in ons lewe werk, beteken nie Hy neem ons weg uit die lewe nie. Hy is immers God met ons. Hy het immers ons vleeslikheid aangeneem. Soos Johannes 1 sê, Hy het sy tent, sy tabernakel, onder ons kom opslaan.
In Suid-Afrika kan ons sê: God het tussen ons kom plak.
Oefen om te ontvang
Posted on Januarie 2, 2020 Desember 30, 2019 by adele lombaard
Ons grootste geskenk met Kersfees is God self. God kom na ons toe en gee Homself vir ons.
Meister Eckhardt het geskryf dat alle geskenke wat ons ontvang, ons help om hierdie grootste geskenk te ontvang. Ons leer dat ontvang net so belangrik is soos gee. Ons ontdek dat ons moet leer om dankbaar te wees en met vreugde te neem wat vir ons gegee word. Om nie dadelik te dink wat ons kan teruggee nie; om nie dadelik te voel ons is die geskenk nie werd nie.
As ons nie ’n klein ietsie van iemand naby met vreugde kan ontvang nie, wat maak ons met die geskenk van God self?
Die Evangelies is vol verhale van leiers en belangrike mense wat gesukkel het om Jesus te ontvang, wat Hom eers wou verstaan, en wat Hom eers wou oordeel. Miskien is die Kerstyd ’n goeie tyd om te oefen om te ontvang. ’n Goeie tyd om jou af te vra of jy regtig glo God het Homself vir jou in die kind Jesus gegee.
Posted on Januarie 1, 2020 Desember 30, 2019 by adele lombaard
Thomas Merton het nie die wonder van menswees besef omdat hy ’n romantiese idee oor mense gehad het nie. Hy het nie gedink mense is sonder sonde of perfek nie. Nee, hy het tog te midde van Koue Oorlog en ander oorloë geleef. Hy het net skielik vir God dankie gesê dat hy ’n mens tussen mense is. Hy het geskryf: “I have the immense joy of being man, a member of a race in which God himself became incarnate. As if the sorrows and stupidities of the human condition could overwhelm me, now I realise what we all are. And if only everybody could realise this! But it cannot be explained. There is no way of telling people that they are walking around shining like the sun.”
Miskien is dit so dat God meer van mense dink as wat ons van mense dink. Die engele gee ons tog ’n wenk in hulle woorde in Lukas 2:14: “Eer aan God in die hoogste hemel, en vrede op aarde vir die mense in wie Hy ’n welbehae het!” Vir die mense van wie God hou.
« Vorige 1 … 3 4 5 6 7 … 142 Volgende »